ค้ำประกันพาซวย “หมอวิชัย” ต้องควักเงินจ่ายเอง 340 ลบ.
ค้ำประกัน “โรงแรมดาราเทวี” พาซวย “บ.บริหารสินทรัพย์ โกลบอลวัน” สั่ง “หมอวิชัย” จ่ายค่าค้ำประกันกว่า 340 ล้านบาท
29 ธ.ค. 2559

ค้ำประกัน “โรงแรมดาราเทวี” พาซวย “บ.บริหารสินทรัพย์ โกลบอลวัน” สั่ง “หมอวิชัย” จ่ายค่าค้ำประกันกว่า 340 ล้านบาท
ผู้สื่อข่าวรายงานว่า ทางทนายของบริษัท บริหารสินทรัพย์ โกลบอลวัน จำกัด ได้ส่งจดหมายขอให้เตรียมการชำระหนี้ตามสัญญาค้ำประกัน ให้กับ นายวิชัย ถาวรวัฒนยงค์ ประธานกรรมการบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ในฐานะผู้ค้ำประกันหนี้ของบริษัท โรงแรมดาราเทวี จำกัด โดยมีเนื้อความว่า
หลังจากที่ นายวิชัย ถาวรวัฒนยงค์ ได้เข้าทำสัญญาค้ำประกันการชำระหนี้ของบริษัท โรงแรมดาราเทวี จำกัด ในภาระหนี้ที่มีต่อบริษัท บริหารสินทรัพย์ โกลบอลวัน จำกัด ตามคำขอรับชำระหนี้และแผนฟื้นฟูกิจการของบริษัท โดยได้ตกลงว่าหากดาราเทวีตกเป็นผู้ผิดชำระหนี้และไม่สามารถชำระหนี้ให้แก่บริษัทได้ครบจำนวน 1,290,000,000 บาท (หนึ่งพันสองร้อยเก้าสิบล้านบาท) ภายในวันทำการสุดท้ายของเดือนธันวาคม 2559 นายวิชัย ถาวรวัฒนยงค์ ตกลงที่จะชำระหนี้จำนวน 340,000,000 บาท (สามร้อยสี่สิบล้านบาท) ให้แก่บริษัท ซึ่งบริษัทได้เคยมีหนังสือแจ้งให้ท่านและดาราเทวีทราบถึงการชำระหนี้ดังกล่าวครั้งหนึ่งแล้ว ดังรายละเอียดปรากฎตามสัญญาค้ำประกัน แผนฟื้นฟูกิจการ หนังสือแจ้งขอให้ชำระหนี้จากบริษัทถึงดาราเทวี และหนังสือแจ้งการชำระหนี้ตามสัญญาค้ำประกัน
โดยในช่วงเวลาที่ผ่านมา บริษัทได้มีข้อเสนอให้ดาราเทวีชำระหนี้บางส่วนและทำความตกลงร่วมกันในการขยายระยะเวลาชำระหนี้ส่วนที่เหลือออกไป แต่ดาราเทวีก็มิได้ชำระหนี้ รวมทั้งยังได้หลีกเลี่ยงที่จะเจรจาทำความตกลงในเรื่องการชำระหนี้ดังกล่าว บริษัทจึงถือว่าดาราเทวีไม่ประสงค์ที่จะขยายระยะเวลาในการชำระหนี้ตามแผนฟื้นฟูกิจการ และได้แจ้งให้ให้ดาราเทวีชำระหนี้ทั้งหมดตามแผนฟื้นฟูกิจการให้แก่บริษัทภายในวันที่ 30 ธันวาคม 2559 และโดยที่แผนฟื้นฟูกิจการได้กำหนดให้ดาราเทวีชำระหนี้เป็นเงินรวม 950,000,000 บาท (เก้าร้อยห้าสิบล้านบาท) ดังนั้นไม่ว่าดาราเทวีจะชำระหนี้หรือมิได้ชำระหนี้จำนวนดังกล่าวให้แก่บริษัทภายในกำหนดเวลาก็ตาม นายวิชัย ถาวรวัฒนยงค์ ในฐานะผู้ค้ำประกันก็มีหน้าที่ที่จะต้องชำระหนี้จำนวน 340,000,000 บาท (สามร้อยสี่สิบล้านบาท) ให้แก่บริษัท
ทั้งนี้จึงขอแจ้งมายังท่านฐานะผู้ค้ำประกัน เพื่อทราบล่วงหน้าและขอให้ นายวิชัย ถาวรวัฒนยงค์ เตรียมชำระหนี้จำนวน 340,000,000 บาท ให้แก่บริษัทภายในกำหนดเวลาตามสัญญาค้ำประกันต่อไปด้วย ซึ่งหากมิได้ดำเนินการชำระหนี้ภายในกำหนดระยะเวลาดังกล่าวจำเป็นต้องดำเนินคดีกับตามหน้าที่ในทางกฎหมายต่อไป